 ڪراچي (ويب ڊيسڪ) ڪاميڊين ۽ راڳي علي گل پير والدين جي طلاق سبب متاثر ٻارن لاءِ “سوري” نالي هڪ گيت رليز ڪيو آهي جنهن ۾ هو هلڪي موسيقي سان گڏ پاڻ ڳائيندي نظر اچي رهيو آهي. علي گل پير اهو گيت “سوري” انهن معصوم ٻارن لاءِ ٺاهيو آهي جن جي ننڍپڻ  ۾ والدين وچ ۾ طلاق ۽ ان کان پوءِ پيش ايندڙ مسئلن سبب پريشان رهندا آهن. ان گيت ۾ هن اهو پيغام ڏيڻ جي ڪوشش به ڪئي آهي ته هو ٻار جيڪي پاڻ کي والدين جي طلاق جو ذميوار سمجهندا آهن حقيقت ۾ اهي ذميوار ناهن هوندا. علي گل پير پنهنجي “نغمي” “سوري“ لکڻ جو سبب ٻڌائيندي انڪشاف ڪيو ته چار پنج سال اڳ مونکي اينزائٽي جا دورا پوندا هئا ۽ آئون سخت نفسياتي دٻاءَ جو شڪار به هيس.  سندس جو چوڻ هو ته مونکي ان وقت سمجهه ۾ نه پئي آيو ته ڇا ٿي رهيو آهي جنهن کان پوءِ آئون سائيڪوٿراپي ۽ ايڪسرسائز ڪرڻ شروع ڪئي پر جڏهن آئون پنهنجي ان بيماري بابت دوستن سان ڳالهايو ته پوءِ احساس ٿيو ته ان بيماري پويان منهنجي والدين جي طلاق آهي. علي گل پير چيو ته جن والدين جي طلاق ٿي ويندي آهي انهن جا ٻار عدم تحفظ جو شڪار رهندا آهن ۽ جڏهن اسان ان حوالي سان بابت ڪنهن سان ڳالهه ناهيون ڪندا ته پوءِ ان جا سامهون اچڻ شروع ٿي ويندا آهن. اهڙيءَ ريت ڪجهه ماڻهو مون سان اسڪول ۽ ڪاليج ۾ به اهڙا ماڻهو گڏ پڙهندا هئا جن جا والدين نه هئا يا ڪنهن سبب ڌار ٿي ويا هئا ته اهي به ڪنهن نفسياتي بيماري جو شڪار رهندا هئا ۽ ان سبب هو کلي نه ڳالهائي سگھندا هئا. راڳي اهو به چيو ته ان سموري صورتحال کي نظر ۾ رکندي آئون اهو سوچو ته والدين جي طلاق سبب پاڻ کي احساس ڪمتري جو شڪار محسوس ڪندڙن کي نفسياتي دائري کان ٻاهر آڻڻ لاءِ گيت ڳائڻ گھرجي يا ٺاهڻ گھرجي، ته جيئن هو گيت ٻڌي محسوس ڪري سگھن ته اهو سڀ زندگي جو حصو آهي ان ۾ پريشان ٿيڻ جي ڪا به  ڳالهه ناهي.